Ehdotus: NEUVOSTON PÄÄTÖS naudan somatotropiinin (BST) markkinoille saattamisesta ja antamisesta sekä neuvoston päätöksen 90/218/ETY kumoamisesta

(komission esittämä)

PERUSTELUT

Naudan somatotropiinin (BST) markkinoille saattamisesta ja antamisesta tehdyssä neuvoston päätöksessä 90/218/ETY, sellaisena kuin se on viimeksi muutettuna neuvoston päätöksellä 94/936/EY, BST:n kaupan pitämisen ja käytön kieltoa jatketaan 31. päivään joulukuuta 1999.

Neuvoston päätöksen 94/936/EY 2 artiklassa säädetään, että komission on teetettävä riippumattomien tieteenharjoittajien ryhmällä BST:n käytön vaikutusten arviointi ottaen huomioon eläinlääkekomitean lausunto erityisesti kyseisen tuotteen käytön utaretulehdustapauksiin kohdistuvien vaikutusten osalta.

Eläinten terveyttä ja hyvinvointia käsittelevä tiedekomitea (SCAWAH) antoi 10. maaliskuuta 1999 raporttinsa naudan somatotropiinin käyttöön liittyvistä eläinten hyvinvointinäkökohdista ja ilmoitti, että BST lisää kliinisen utaretulehduksen vaaraa, pidentää utaretulehduksen hoitoaikaa, lisää jalkatautien esiintymistä, voi haitata lisääntymistä ja aiheuttaa pistosalueella vakavia reaktioita.

Tuotantoeläinten suojelusta annetun neuvoston direktiivin 98/58/EY [1] liitteessä olevassa 18 kohdassa säädetään, että eläimille ei saa antaa muita aineita, paitsi lääkinnällisistä tai ennaltaehkäisyyn liittyvistä syistä, ellei eläinten hyvinvointia koskevista tieteellisistä tutkimuksista tai saadusta kokemuksesta käy ilmi, että kyseinen aine ei vaikuta haitallisesti eläinten terveyteen tai hyvinvointiin. BST:tä ei anneta karjalle lääkinnällisistä syistä, vaan ainoastaan maidon tuotannon lisäämiseksi. Tämän vuoksi SCAHAW:n lausunnon mukaan sitä ei pitäisi antaa lypsylehmille.

[1] EYVL L 221, 8.8.1998, s. 23.

Euroopan yhteisön perustamissopimuksen liitteenä olevassa pöytäkirjassa eläinten suojelusta ja hyvinvoinnista kehotetaan yhteisöä ja jäsenvaltioita ottamaan täysimääräisesti huomioon yhteisön maatalouspolitiikan laatimisen ja täytäntöönpanon yhteydessä eläinten hyvinvoinnin vaatimukset. Yhteisö on päätöksellä 78/923/ETY [2] hyväksynyt tuotantoeläinten suojelua koskevan eurooppalaisen yleissopimuksen, jäljempänä 'yleissopimus' ja tallettanut hyväksymisasiakirjansa. Kaikki jäsenvaltiot ovat ratifioineet yleissopimuksen.

[2] EYVL L 323, 17.11.1978, s. 12.

Tämän perusteella ehdotetaan, että eläinten terveyteen ja hyvinvointiin liittyvien syiden vuoksi BST:n kaupan pitäminen ja käyttö kielletään yhteisössä 1 päivästä tammikuuta 2000 tuotantoeläinten suojelusta annetun neuvoston päätöksen 98/58/EY säännösten mukaisesti.

Ehdotuksella ei ole vaikutusta maitotuotteiden tuontiin kolmansista maista.

Ehdotuksella ei ole vaikutusta yhteisön talousarvioon.

Ehdotus:

NEUVOSTON PÄÄTÖS

naudan somatotropiinin (BST) markkinoille saattamisesta ja antamisesta sekä neuvoston päätöksen 90/218/ETY kumoamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

ottaa huomioon sosiaali- ja talouskomitean lausunnon,

sekä katsoo seuraavaa:

(1) Naudan somatotropiinin (BST) markkinoille saattamisesta ja antamisesta tehdyn neuvoston päätöksen 90/218/ETY [3], sellaisena kuin se on viimeksi muutettuna neuvoston päätöksellä 94/936/EY [4], 1 artiklassa säädetään, että jäsenvaltioiden on huolehdittava siitä, ettei niiden alueella sallita 31 päivään joulukuuta 1999 asti millään tavalla tapahtuvaa naudan somatotropiinin markkinoillesaattamista kaupan pitämistä varten tai sen antamista lypsylehmille.

[3] EYVL L 116, 8.5.1990, s. 27.

[4] EYVL L 366, 31.12.1994, s. 19.

(2) Neuvosto antaa kyseisen päätöksen 2 artiklan 2 kohdassa komission tehtäväksi teettää riippumattomien tieteenharjoittajien ryhmällä, yhteistyössä jäsenvaltioiden kanssa, BST:n käytön vaikutusten arvioinnin ottaen huomioon eläinlääkekomitean lausunto erityisesti kyseisen tuotteen käytön utaretulehdustapauksiin kohdistuvien vaikutusten osalta.

(3) Kyseisen päätöksen 2 artiklan 1 kohdan mukaan jäsenvaltiot voivat virkaeläinlääkärin valvonnassa rajoitetusti kokeilla käytännössä naudan somatotropiinin käyttöä kaikkien tieteellisten lisätulosten saamiseksi, jotka neuvosto saattaa ottaa huomioon tehdessään lopullisen päätöksen. Komissiolle ei ole ilmoitettu tällaisista kokeista, eikä tässä päätöksessä säädettävän kiellon vuoksi ole syytä enää jatkaa tällaisten kokeiden sallimista.

(4) Euroopan yhteisön perustamissopimuksen liitteenä olevassa pöytäkirjassa eläinten suojelusta ja hyvinvoinnista kehotetaan yhteisöä ja jäsenvaltioita ottamaan täysimääräisesti huomioon yhteisön maatalouspolitiikan laatimisen ja täytäntöönpanon yhteydessä eläinten hyvinvoinnin vaatimukset.

(5) Yhteisö on päätöksellä 78/923/ETY [5] hyväksynyt tuotantoeläinten suojelua koskevan eurooppalaisen yleissopimuksen, jäljempänä 'yleissopimus', ja tallettanut hyväksymisasiakirjansa. Kaikki jäsenvaltiot ovat ratifioineet yleissopimuksen.

[5] EYVL L 323, 17.11.1978, s. 12.

(6) Tuotantoeläinten suojelusta annetun neuvoston direktiivin 98/58/EY [6] liitteessä olevassa 18 kohdassa säädetään, että eläimille ei saa antaa muita aineita, paitsi lääkinnällisistä tai ennaltaehkäisyyn liittyvistä syistä, ellei eläinten hyvinvointia koskevista tieteellisistä tutkimuksista tai saadusta kokemuksesta käy ilmi, että kyseinen aine ei vaikuta haitallisesti eläinten terveyteen tai hyvinvointiin.

[6] EYVL L 221, 8.8.1998, s. 23.

(7) Eläinten terveyttä ja hyvinvointia käsittelevä tiedekomitea (SCAWAH) antoi 10 päivänä maaliskuuta 1999 raporttinsa naudan somatotropiinin käyttöön liittyvistä eläinten hyvinvointinäkökohdista ja ilmoitti, että BST lisää kliinisen utaretulehduksen vaaraa, pidentää utaretulehduksen hoitoaikaa, lisää jalkasairauksien esiintymistä, voi haitata lisääntymistä ja aiheuttaa pistosalueella vakavia reaktioita.

(8) Lypsykarjan terveyden ja tuottavuuden kannalta on tärkeää välttää stressiä, joka saattaa aiheuttaa tauteja, kuten utaretulehdusta, jalkatauteja ja reaktioita pistosalueilla. SCAWAH:n lausunnon mukaan BST:n on osoitettu lisäävän kyseisiä tauteja, jotka ovat sekä kivuliaita että terveyttä heikentäviä ja voivat muun muassa johtaa tuottavuuden häviämiseen, ennenaikaiseen teurastukseen ja kuolemaan sekä hyvinvoinnin alenemiseen. Lisäksi kyseiset taudit ovat tarttuvia ja voivat siten levitä muihin eläimiin ja heikentää koko karjan terveyttä. Tämän vuoksi SCAHAW:n lausunnon mukaan BST:tä ei pitäisi antaa lypsylehmille.

(9) BST:tä ei valmisteta lääkinnällisistä syistä käytettäväksi, vaan ainoastaan maidon tuotannon lisäämiseksi.

ON TEHNYT TÄMÄN PÄÄTÖKSEN:

1 artikla

Jäsenvaltioiden on tämän päätöksen voimaantulosta alkaen varmistettava, että niiden alueella tai niiden lainsäädäntövaltaan kuuluvalla alueella millä tavalla tahansa tapahtuva naudan somatotropiinin (BST) saattaminen markkinoille sen kaupan pitämiseksi tai antamiseksi lypsykarjalle on kiellettyä.

2 artikla

Naudan somatotropiinia ostavien tai tuottavien yritysten ja yritysten, joilla on millainen lupa tahansa pitää kaupan kyseistä ainetta, on pidettävä rekisteriä, johon on merkittävä aikajärjestyksessä tuotetut, hankitut, myydyt tai käytetyt määrät sekä kyseiset määrät ostaneiden ja myyneiden henkilöiden nimet. Edellä mainittujen tietojen on oltava toimivaltaisen viranomaisen pyynnöstä sen saatavilla, ja tulostettuina jos kyseessä on atk-rekisteri.

3 artikla

Tämä päätös ei vaikuta naudan somatotropiinin tuotantoon jäsenvaltioissa eikä sen tuontiin kolmansiin maihin tapahtuvaa vientiä varten.

4 artikla

Kumotaan päätös 90/218/ETY tämän päätöksen tullessa voimaan.

5 artikla

Tämä päätös tulee voimaan 1 päivänä tammikuuta 2000.

6 artikla

Tämä päätös on osoitettu kaikille jäsenvaltioille.

Tehty Brysselissä

Neuvoston puolesta

Puheenjohtaja